ENERĢĒTIKAS HARTAS SEKRETARIĀTS

|  |
| --- |
| CCDEC 2024  15 GEN |

Briselē, 2024. gada 3. decembrī

|  |
| --- |
| Saistītie dokumenti:  CC 763, CC 763 Rev,  CC 763 Rev 2,  CC 763 Rev 3,  Mess 2171/24 |

**ENERĢĒTIKAS HARTAS KONFERENCES LĒMUMS**

**Priekšmets: Enerģētikas hartas nolīguma grozījumu un nolīguma pielikumos veikto izmaiņu un pārlabojumu stāšanās spēkā un pagaidu piemērošana**

Enerģētikas hartas konference 2024. gada 3. decembra 35. sanāksmes statūtos noteiktajā sesijā apstiprināja pievienoto lēmumu.

Atslēgvārdi: modernizācija, Enerģētikas hartas nolīgums, grozījumi, pārlabojumi, izmaiņas, pagaidu piemērošana

**ENERĢĒTIKAS HARTAS NOLĪGUMA GROZĪJUMU UN NOLĪGUMA PIELIKUMOS VEIKTO IZMAIŅU UN PĀRLABOJUMU STĀŠANĀS SPĒKĀ UN PAGAIDU PIEMĒROŠANA**

1) a) Enerģētikas hartas nolīguma grozījumi, kas pieņemti 2024. gada 3. decembrī, stājas spēkā saskaņā ar EHN 42. panta 4. punktu.

b) EHN pielikumos veiktie pārlabojumi un izmaiņas, kas apstiprinātas 2024. gada 3. decembrī, stājas spēkā saskaņā ar šādiem apakšpunktiem:

i) NI pielikuma virsraksta un NI pielikuma A un B iedaļā sniegtie pārlabojumi stājas spēkā 2025. gada 3. septembrī. Šos pārlabojumus nepiemēro saskaņā ar EHN 26. pantu iesniegtu strīdu, kas ir izskatīšanas stadijā un iesniegts pirms šā datuma;

ii) NI pielikuma C iedaļā sniegtie pārlabojumi un citos pielikumos veiktās izmaiņas/pārlabojumi stājas spēkā Līgumslēdzējām Pusēm, kas ratificējušas, pieņēmušas vai apstiprinājušas 2024. gada 3. decembrī pieņemtos EHN grozījumus, šo grozījumu spēkā stāšanās datumā. Pēc tam NI pielikuma C iedaļas pārlabojumi attiecībā uz visām citām Līgumslēdzējām Pusēm stājas spēkā deviņdesmitajā dienā pēc tam, kad attiecīgā Līgumslēdzēja Puse ir deponējusi 2024. gada 3. decembrī pieņemto EHN grozījumu ratifikācijas, pieņemšanas vai apstiprināšanas dokumentu.

2) Katra Līgumslēdzēja Puse piekrīt sākot no 2025. gada 3. septembra pagaidu kārtībā piemērot 2024. gada 3. decembrī pieņemtos EHN grozījumus, NI pielikuma C iedaļā sniegtos pārlabojumus un 2024. gada 3. decembrī pieņemtos citu pielikumu pārlabojumus/izmaiņas, līdz tie stājas spēkā attiecīgajai Līgumslēdzējai Pusei, ciktāl šī pagaidu piemērošana nav pretrunā tās konstitūcijai un normatīvajiem aktiem. NI pielikuma C iedaļā atsauces uz “stāšanos spēkā” saprot kā “pagaidu piemērošanu” attiecībā uz tām Līgumslēdzējām Pusēm, kuras pagaidu kārtībā piemēro NI pielikuma C iedaļā sniegtos pārlabojumus.

3) a) Neatkarīgi no 2. punkta, Līgumslēdzējas Puses līdz 2025. gada 3. martam var iesniegt depozitārijā deklarāciju, ka tās nevar pieņemt 2024. gada 3. decembrī pieņemto EHN grozījumu, NI pielikuma C iedaļā sniegto pārlabojumu un 2024. gada 3. decembrī pieņemto citu pielikumu pārlabojumu/izmaiņu piemērošanu pagaidu kārtībā. Sekretariāts publisko šīs deklarācijas. Līgumslēdzējas Puses var jebkurā laikā atsaukt šo deklarāciju, iesniedzot rakstisku paziņojumu depozitārijam.

b) Ne Līgumslēdzējas Puses, kas iesniegušas deklarāciju saskaņā ar a) apakšpunktu, ne arī šādu Līgumslēdzēju Pušu ieguldītājus neietekmē 2024. gada 3. decembrī pieņemtie EHN grozījumi, NI pielikuma C iedaļā sniegtie pārlabojumi un 2024. gada 3. decembrī pieņemtie citu pielikumu pārlabojumi/izmaiņas, kamēr tie nav stājušies spēkā attiecībā uz šādām Līgumslēdzējām Pusēm vai kamēr tās nav atsaukušas saskaņā ar a) apakšpunktu iesniegto deklarāciju, kā arī šīs Līgumslēdzējas Puses nevar prasīt priekšrocības, ko sniedz šie EHN grozījumi, NI pielikuma C iedaļā sniegtie pārlabojumi un citu pielikumu pārlabojumi/izmaiņas.

4) Ikviena Līgumslēdzēja Puse var izbeigt 2024. gada 3. decembrī pieņemto EHN grozījumu, NI pielikuma C iedaļā sniegto pārlabojumu un 2024. gada 3. decembrī pieņemto citu pielikumu pārlabojumu/izmaiņu piemērošanu pagaidu kārtībā, iesniedzot depozitārijam rakstisku paziņojumu par savu nodomu neratificēt, nepieņemt vai neapstiprināt 2024. gada 3. decembrī pieņemtos EHN grozījumus. Pagaidu piemērošanas izbeigšana stājas spēkā attiecībā uz šādu Līgumslēdzēju Pusi pēc 60 dienām no dienas, kad depozitārijs ir saņēmis tās rakstisko paziņojumu.